作者:白居易
標題:寄楊六
內容:青宮官冷靜，赤縣事繁劇。一閑複一忙，動作經時隔。清觴久廢酌，白日頓虛擲。念此忽踟躕，悄然心不適。豈無舊交結，久別或遷易。亦有新往還，相見多形跡。唯君於我分，堅久如金石。何況老大來，人情重姻戚。會稀歲月急，此事真可惜。幾回開口笑，便到髭須白。公門苦鞅掌，盡日無閑隙。猶冀乘暝來，靜言同一夕。